หุ้นบวก9 จุด สินค้าโภคภัณฑ์เด่น
ตลาดหุ้นไทยเปิดบวกสวนทางตลาดหุ้นเอเชียที่อ่อนตัวลงหลายแห่งและดัชนีดาวโจนส์ร่วงลง แรง 122 จุด
31 พ.ค. 2553

ตลาดหุ้นไทยเปิดบวกสวนทางตลาดหุ้นเอเชียที่อ่อนตัวลงหลายแห่งและดัชนีดาวโจนส์ร่วงลง แรง 122 จุด
โดยมีแรงซื้อหุ้นในกลุ่มพลังงาน ธนาคารพาณิชย์ และหุ้นสินค้าโภคภัณฑ์ ทำให้ดัชนียืนบวกกว่า9 จุดอย่างแข็งแกร่ง
บริษัทหลักทรัพย์เคจีไอ(ประเทศไทย) คาดว่าตลาดหุ้นไทยจะแกว่งขึ้นในวันจันทร์ แต่ความผันผวนจะสูง ตามข่าวเชิงลบว่าประเทศสเปนถูกปรับลดอันดับเครดิตจาก AAA เป็น AA+ โดย บริษัท ฟิทช์  เรทติ้ง แต่ไม่กังวลต่อข่าวนี้มากนักเพราะในอดีตพบว่าฟิทช์ปรับอันความน่าเชื่อถือช้ากว่าหน่วยงานคู่แข่งเสมอ 
"วันนี้ดัชนีฯหุ้นไทยน่าจะยังขึ้นสวนดาวโจนส์ที่ลบแรงเมื่อวันศุกร์ได้ เพราะหุ้นไทยยังไม่รับรู้การวิ่งแรงของตลาดหุ้นโลกและตลาดน้ำมัน ในคืนวันพฤหัส (น้ำมันสหรัฐฯ บวก 4.3%) และนักลงทุนต่างชาติมีแนวโน้มขายสุทธิต่อ แต่จะน้อยลงเรื่อยๆ ส่วนการเปิดอภิปรายไม่ไว้วางใจในวันที่ 31 พ.ค. – 1มิ.ย. ซึ่งไม่น่าจะมีผลกระทบต่อตลาดหุ้น"
ส่วนคำแนะนำการลงทุนพอร์ตเทรดดิ้งให้ถือหุ้นที่มีต่อ หรือซื้อเพิ่มหากดัชนีฯ อ่อนตัวในวัน โดยหุ้นในกลุ่มสินค้าโภคภัณฑ์ที่มี ราคาแกว่งตัวสูงนั้นน่าสนใจเข้าเทรดดิ้ง เช่น บริษัท ปตท.(PTT),บ้านปู( BANPU), บริษัทปูนซิเมนต์ไทย(SCC) และโทรีเซนไทย เอเยนต์ซีส์(TTA) ส่วนพอร์ตลงทุนให้ถือหุ้นตามน้ำหนักเดิม มองว่าตลาดหุ้นโดยทั่วๆ ไป จะทรงตัวออกด้านข้างจนกว่าจะมีความชัดเจนมากกว่านี้เรื่องการเสริมสภาพคล่องในฝั่งยุโรป ซึ่งจะเป็นผลดีต่อตลาดหุ้นโลกในระยะถัดไป
บริษัทหลักทรัพย์พัฒนสิน มองภาพตลาด 1-2 สัปดาห์ บริเวณ 714-720 จะเป็นแนวรับหลักสำหรับการซื้อเก็งกำไรส่วนบริเวณ 753 จุดขึ้นไปจะเป็นบริเวณสำหรับการขายทำกำไร
ล่าสุด PTT บวก 3 บาทซื้อขายที่ 245 บาท   หุ้นบริษัทผาแดง อินดัสทรี เพิ่มขึ้น2บาทหรือ กว่า 9%  ซื้อขายที่ 23บาท ธนาคารกสิกรไทย  บวก 2 บาท ซื้อขายบริเวณ  87.50 บาท